**Dôvodová správa**

# A. Všeobecná časť

Návrh zákona, ktorým sa mení a dopĺňa zákon č. 137/2010 Z. z. o ovzduší v znení zákona č. 318/2012 Z. z. (ďalej len „návrh zákona“) predkladajú poslanci Národnej rady Slovenskej republiky (ďalej len „NR SR“) Mikuláš Huba a Ján Mičovský.

Ústava Slovenskej republiky vo svojom článku 45 ustanovuje, že každý má právo na včasné a úplné informácie o stave životného prostredia a o príčinách a následkoch tohto stavu. Na rozdiel od všeobecného práva na informácie zakotveného v čl. 26 Ústavy Slovenskej republiky, informácie o stave životného prostredia musia byť včasné a úplné. Návrh zákona prihliada na toto ústavné právo a priamo ľuďom, občanom Slovenskej republiky, umožňuje získať informácie o množstve vypúšťaných znečisťujúcich látok z „prvej ruky“, teda priamo zo zdroja znečisťovania ovzdušia.

Návrh zákona rozširuje už v súčasnosti zakotvenú **povinnosť** prevádzkovateľov veľkých zdrojov a stredných zdrojov **informovať verejnosť** o znečisťovaní ovzdušia zo stacionárneho zdroja, pričom **určuje, že** títo **prevádzkovatelia** zdrojov znečisťovania **sú povinní** **sprístupňovať informácie** o koncentráciách konkrétnych znečisťujúcich látok, ktoré vypúšťajú do ovzdušia, a to **na digitálnom zariadení umiestnenom na viditeľnom mieste.** Okrem aktuálnych hodnôt znečisťujúcich látok sa na digitálnom zariadení **kvôli zrozumiteľnosti uvedie aj ich výstražný prah, limitná hodnota zvýšená o medzu tolerancie a cieľová hodnota** znečisťujúcich látok.

Informovanosť občanov o stave ovzdušia v ich najbližšom okolí podporuje aj občianske aktivity v tejto oblasti, čím dáva každému občanovi do rúk efektívny nástroj ako prispieť k občianskemu tlaku na prevádzkovateľov zdrojov znečistenia, aby títo znížili množstvo vyprodukovaných znečisťujúcich látok na čo najnižšiu mieru. Základným cieľom vlády ktorejkoľvek krajiny musí byť ochrana zdravia obyvateľstva, a to aj prostredníctvom zníženia znečisťujúcich látok v ovzduší. Návrh zákona vychádza z praxe a z reakcie mnohých občanov, ktorým stav ovzdušia vo svojom okolí znepríjemňuje každodenný život.

Návrh zákona prispieva k transparentnosti a zvyšuje úroveň informovanosti občanov o množstve vypúšťaných látok. Podrobnosti o rozmeroch informačných tabúl a ďalších technických parametroch ustanoví vykonávací predpis.

Predkladaný návrh zákona nezakladá žiadne vplyvy na rozpočet verejnej správy, má však výrazne pozitívny vplyv na životné prostredie a na informatizáciu spoločnosti, pričom nevyvoláva sociálne vplyvy. Zo strednodobého a najmä dlhodobého hľadiska má návrh zákona priaznivý vplyv aj na konkurencieschopnosť podnikateľského prostredia, čo je však v krátkodobom horizonte podmienené jednorazovými investičnými nákladmi.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

**DOLOŽKA ZLUČITEĽNOSTI**

**návrhu zákona** **s právom Európskej únie**

**1. Navrhovateľ zákona:** poslanci Národnej rady Slovenskej republiky Mikuláš Huba a Ján Mičovský

**2. Názov návrhu zákona:** návrh zákona, ktorým sa mení a dopĺňa zákon č. 137/2010 Z. z. o ovzduší v znení zákona č. 318/2012 Z. z.

**3. Predmet návrhu zákona:**

1. je upravený v primárnom práve Európskej únie, a to v článku 4 ods. 2 písm. e) v spojení s článkami 191 až 193 (hlava XX – Životné prostredie) Zmluvy o fungovaní Európskej únie,
2. je upravený v sekundárnom práve Európskej únie, a to v:

* smernici Európskeho parlamentu a Rady 2008/50/ES z 21. mája 2008 o kvalite okolitého ovzdušia a čistejšom ovzduší v Európe (Ú. v. EÚ L 152, 11.6.2008, s. 1) - osobitne článok 26 (informovanie verejnosti),
* smernici Európskeho parlamentu a Rady 2001/80/ES z 23. októbra 2001 o obmedzení emisií znečisťujúcich látok do ovzdušia z veľkých spaľovacích zariadení (Mimoriadne vydanie Ú. v. EÚ, kap. 15/zv.6) – osobitne článok 12 (monitorovanie emisií) a článok 13 (informovanie o výsledkoch meraní),

1. nie je upravený v judikatúre Súdneho dvora Európskej únie.

**4. Záväzky Slovenskej republiky vo vzťahu k Európskym spoločenstvám a Európskej únii:**

1. lehoty na transpozíciu smerníc sú špecifikované nasledujúcim spôsobom pri:

* smernici Európskeho parlamentu a Rady 2008/50/ES z 21. mája 2008 o kvalite okolitého ovzdušia a čistejšom ovzduší v Európe do 10. júna 2010,
* smernici Európskeho parlamentu a Rady 2001/80/ES z 23. októbra 2001 o obmedzení emisií znečisťujúcich látok do ovzdušia z veľkých spaľovacích zariadení do 31. decembra 2007,

1. v danej oblasti nebol proti Slovenskej republike začatý postup Európskej komisie a ani konanie Súdneho dvora Európskej únie podľa článkov 258 až 260 Zmluvy o fungovaní Európskej únie,
2. smernice uvedené v bode 3 písm. b) tejto doložky zlučiteľnosti boli úplne transponované do nasledujúcich právnych predpisov:

* zákona č. 137/2010 Z. z. o ovzduší v znení zákona č. 318/2012 Z. z.,
* zákona č. 478/2002 Z. z. o ochrane ovzdušia a ktorým sa dopĺňa zákon č. 401/1998 Z. z. o poplatkoch za znečisťovanie ovzdušia v znení neskorších predpisov (zákon o ovzduší) v znení neskorších predpisov,
* vyhlášky Ministerstva pôdohospodárstva, životného prostredia a regionálneho rozvoja Slovenskej republiky č. 360/2010 Z. z. o kvalite ovzdušia,
* vyhlášky Ministerstva životného prostredia Slovenskej republiky č. 410/2012 Z. z. ktorou sa vykonávajú niektoré ustanovenia zákona o ovzduší.

**5. Stupeň zlučiteľnosti návrhu zákona s právom Európskych spoločenstiev**

* úplný

**Doložka**

**vybraných vplyvov**

**A.1. Názov materiálu:** návrh zákona, ktorým sa mení a dopĺňa zákon č. 137/2010 Z. z. o ovzduší v znení zákona č. 318/2012 Z. z.

**Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  | x |  |
| 2. Vplyvy na podnikateľské prostredie – dochádza k zvýšeniu regulačného zaťaženia? | x |  | x |
| 3. Sociálne vplyvy |  | x |  |
| – vplyvy na hospodárenie obyvateľstva, |  | x |  |
| – sociálnu exklúziu, |  | x |  |
| – rovnosť príležitostí a rodovú rovnosť a vplyvy na zamestnanosť |  | x |  |
| 4. Vplyvy na životné prostredie | x |  |  |
| 5. Vplyvy na informatizáciu spoločnosti | x |  |  |

**A.3. Poznámky**

*Návrh zákona predpokladá pozitívny vplyv na životné prostredie, pretože vytvára predpoklady na lepšie dodržiavanie záväzných noriem v oblasti ochrany ovzdušia zavedením povinnosti informovať obyvateľstvo o znečisťujúcich látkach prostredníctvom informačných tabúľ.*

*Návrh zákona predpokladá pozitívny vplyv aj na informatizáciu spoločnosti, pretože popri údajoch o koncentráciách znečisťujúcich látok vypúšťaných daným prevádzkovateľom sprístupňovaných na digitálnom zariadení sa pre porovnanie a zorientovanie ľudí uvádzajú aj výstražné prahy, limitné hodnoty znečisťujúcich látok zvýšené o medzu tolerancie a u tých znečisťujúcich látok, u ktorých je to potrebné, sa uvádzajú aj cieľové hodnoty.*

*Návrh zákona však predpokladá negatívny vplyv na podnikateľské prostredie, pretože zavádza povinnosť prevádzkovateľom veľkých zdrojov a stredných zdrojov znečisťovania ovzdušia umiestniť na viditeľnom mieste (napr. v okolí areálu zdroja znečisťovania) digitálne zariadenie, ktorého účelom je informovať ľudí o aktuálnych koncentráciách znečisťujúcich látok vypúšťaných daným zdrojom znečisťovania. Návrh zákona však určuje, aby podrobnosti o rozmere a iných náležitostiach digitálnych zariadení stanovil vykonávací predpis, ktorý vydá Ministerstvo životného prostredia Slovenskej republiky. Na základe uvedeného nie je preto v súčasnosti možné tento negatívny dopad presne vyčísliť a mal by byť vyčíslený až pri tvorbe, resp. novelizácii všeobecne záväzného vykonávacieho predpisu. Zo strednodobého a dlhodobého hľadiska však aplikácia návrhu zákona zlepší kvalitu a konkurencieschopnosť podnikateľského prostredia, preto má návrh zákona pozitívny vplyv na podnikateľské prostredie.*

*Návrh zákona nepredpokladá vplyvy na rozpočet verejnej správy a ani nevyvoláva sociálne vplyvy.*

**A.4. Alternatívne riešenia**

*bezpredmetné*

**A.5. Stanovisko gestorov**

*Návrh zákona bol zaslaný na vyjadrenie Ministerstvu financií SR a stanovisko tohto ministerstva tvorí súčasť predkladaného materiálu.*

**B. Osobitná časť**

**K Čl. I**

K bodu 1

Základným podkladom pre hodnotenie kvality ovzdušia na Slovensku sú výsledky meraní koncentrácií znečisťujúcich látok v ovzduší, ktoré realizuje poverená organizácia – Slovenský hydrometeorologický ústav (SHMÚ). Kvalita ovzdušia sa meria automatickými monitorovacími stanicami, ktoré umožňujú kontinuálne monitorovanie znečistenia a umožňujú získať obraz o časovom chode a extrémoch krátkodobých koncentrácií. Návrhom zákona sa nezavádza povinnosť prevádzkovateľom stredných zdrojov a veľkých zdrojov pravidelne sledovať kvalitu ovzdušia, keďže túto činnosť v zmysle § 5 ods. 18 zákona o ovzduší vykonáva poverená organizácia (SHMÚ).

**Návrh zákona len rozširuje** už v súčasnosti zakotvenú **povinnosť** prevádzkovateľov veľkých zdrojov a stredných zdrojov **informovať verejnosť** o znečisťovaní ovzdušia zo stacionárneho zdroja, pričom **určuje, že** títo **prevádzkovatelia sú povinní** **sprístupňovať informácie** o koncentráciách znečisťujúcich látok vypúšťaných do ovzdušia daným prevádzkovateľom **na digitálnom zariadení umiestnenom na viditeľnom mieste**. Tieto **informácie** povinným subjektom **poskytne poverená organizácia** (SHMÚ), budú to však len informácie týkajúce sa daného zdroja znečisťovanie vo vzťahu ku konkrétnej látke, resp. látkam znečisťujúcim ovzdušie.

Informovanie verejnosti o znečisťovaní ovzdušia je jednou zo základných povinností podľa článku 26 smernice Európskeho parlamentu a Rady 2008/50/ES z 21. mája 2008 o kvalite okolitého ovzdušia a čistejšom ovzduší v Európe odpade a o zrušení určitých smerníc (Ú. v. EÚ L 152, 11.6.2008, s. 1), ktorá je primárne uložená členským štátom, tieto však môžu v súlade s článkom 193 Zmluvy o fungovaní EÚ zavádzať aj prísnejšie opatrenia na ochranu životného prostredia vrátane ovzdušia. Súčasne, ústavné právo na včasné a úplné informácie o stave životného prostredia je nepriamym nástrojom pri presadzovaní práva na priaznivé životné prostredie.

Predkladaný návrh zákona je v súlade aj s Dohovorom OSN o prístupe k informáciám, účasti verejnosti v rozhodovacom procese a o práve na spravodlivosť v záležitostiach životného prostredia (Aarhuský dohovor), ktorý uznáva, že lepší prístup k informáciám o životnom prostredí a šírenie týchto informácií prispieva k zvýšeniu informovanosti o záležitostiach životného prostredia, k voľnej výmene názorov, účinnejšej účasti verejnosti v rozhodovacom procese v oblasti životného prostredia a v konečnom dôsledku k lepšiemu životnému prostrediu.

Aby osoby bývajúce alebo pracujúce v oblasti, v ktorej je umiestnený zdroj znečistenia, mali možnosť reálne porovnať a zvážiť hodnoty znečisťujúcich látok, **navrhuje sa, aby sa okrem aktuálnej hodnoty znečisťujúcich látok vypúšťaných do ovzdušia prevádzkovateľom uvádzali na digitálnom zariadení aj ich výstražný prah, limitná hodnota znečisťujúcej látky zvýšená o medzu tolerancie a cieľová hodnota znečisťujúcej látky.** Bez týchto hodnôt by digitálne zariadenie nemalo žiadnu výpovednú hodnotu pre ľudí žijúcich v blízkosti zdroja znečisťovania.

Kvalita ovzdušia sa podľa odbornej literatúry považuje za dobrú, ak úroveň znečistenia neprekračuje limitné hodnoty. Limitnou hodnotou sa v zmysle § 5 ods. 3 zákona o ovzduší považuje úroveň znečistenia ovzdušia určená na základe vedeckých poznatkov s cieľom zabrániť, predchádzať alebo znížiť škodlivé účinky na zdravie ľudí alebo životné prostredie, ktorá sa má dosiahnuť v danom čase a od toho času nemá byť už prekročená. Táto limitná hodnota sa na digitálnom zariadení zobrazuje zvýšená o medzu tolerancie. Medza tolerancie predstavuje percento limitnej hodnoty, o ktoré môže byť limitná hodnota prekročená v súlade s ustanovenými podmienkami.

Výstražným prahom sa podľa § 5 ods. 15 zákona o ovzduší rozumie úroveň znečistenia ovzdušia, pri ktorej prekročení existuje už pri krátkodobej expozícii riziko poškodenia zdravia ľudí a pri ktorej sa musia okamžite realizovať opatrenia podľa tohto zákona.

Poslednou uvádzanou hodnotou je cieľová hodnota, ktorá podľa § 5 ods. 5 zákona o ovzduší predstavuje úroveň znečistenia ovzdušia určená s cieľom zabrániť, predchádzať alebo znížiť škodlivé účinky na zdravie ľudí alebo životné prostredie, ktorá sa má dosiahnuť v danom čase, ak je to možné.

K bodu 2

V návrhu zákona sa splnomocňuje Ministerstvo životného prostredia Slovenskej republiky na vydanie všeobecne záväzného právneho predpisu, ktorý určí podrobnosti o rozmeroch a iných náležitostiach digitálnych zariadení, pričom sa stanovuje aj lehota na vydanie takéhoto predpisu, a to najneskôr do 31. marca 2014. Túto povinnosť možno splniť aj novelizáciou platnej vyhlášky Ministerstva pôdohospodárstva, životného prostredia a regionálneho rozvoja č. 360/2010 Z. z. o kvalite ovzdušia, ktorá vykonáva ustanovenia § 33 písm. b) až e) zákona o ovzduší, čiže aj problematiku informácií a údajov o kvalite ovzdušia, ktoré sa musia sprístupniť verejnosti.

**K Čl. II**

Navrhuje sa účinnosť predkladaného zákona so zohľadnením legisvakančnej lehoty, a to od 1. februára 2014, avšak len s ohľadom na bod 2 tohto návrhu zákona, aby malo Ministerstvo životného prostredia Slovenskej republiky dostatočný čas (2 mesiace) na vypracovanie, resp. novelizáciu vykonávacieho právneho predpisu. Bod 1 tohto návrhu zákona nadobúda účinnosť až o 3 mesiace neskôr (od 1. júla 2014), aby mali veľkí prevádzkovatelia a strední prevádzkovatelia zdrojov znečistenia dostatok času splniť si svoju povinnosť a zaviesť informačné tabule spĺňajúce technické parametre stanovené vykonávacím právnym predpisom vydaným podľa bodu 2 tohto návrhu zákona.